xml version="1.0" encoding="UTF-8"?


Euroopan unionin C 12/2019


| | | |
| --- | --- | --- |
| | | ISSN 1977-1053 |
| Euroopan unionin virallinen lehti | | C 12 |
| European flag | | |
| Suomenkielinen laitos | Tiedonantoja ja ilmoituksia | 62. vuosikerta 11. tammikuu 2019 |

---

| | | |
| --- | --- | --- |
| Sisältö | | Sivu |
| | IV   Tiedotteet | |
| | EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET | |
| | Euroopan parlamentti | |
| 2019/C 12/01 | [COSACin LX-täysistunto – Wien 18.–20. marraskuuta 2018 – COSACin LX-konferenssin päätelmät](http://publications.europa.eu/resource/uriserv/OJ.C_.2019.012.01.0001.01.FIN.xhtml) | [1](#C_2019012FI.01000101.doc) |

---

| | |
| --- | --- |
| FI | |

---

IV Tiedotteet

EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET

Euroopan parlamentti

| | | | |
| --- | --- | --- | --- |
| 11.1.2019 | FI | Euroopan unionin virallinen lehti | C 12/1 |

---

COSACIN LX-TÄYSISTUNTO

Wien 18.–20. marraskuuta 2018

COSACin LX-konferenssin päätelmät

(2019/C 12/01)

1.   TURVALLISUUS JA LAITTOMAN MUUTTOLIIKKEEN TORJUNTA

| | | |
| --- | --- | --- |
| | 1.1 | COSAC toteaa, että tarvitaan kattava ja yhtenäinen muuttoliikettä koskeva EU:n lähestymistapa, jolla varmistetaan sisä- ja ulkopolitiikkojen johdonmukaisuus, joka kattaa kaikki muuttoreitit ja joka perustuu EU:n perustana oleviin periaatteisiin ja arvoihin. Siksi on keskityttävä laillista, turvallista ja hallittua muuttoliikettä koskevaan politiikkaan ja kunnioitettava asianmukaisesti turvapaikkaoikeuksia ja palautuskiellon periaatetta. Vaikuttavan pitkän aikavälin vastauksen aikaan saamiseksi laittomasta muuttoliikkeestä ja pakkomuutoista johtuviin inhimillisiin, sosiaalisiin ja poliittisiin haasteisiin on tehostettava yhteistyötä lähtömaiden ja kauttakulkumaiden sekä sellaisten kolmansien maiden kanssa, joissa on pakolaisia, kansainvälistä suojelua nauttivia tai turvapaikanhakijoita. Tämän on oltava osa laajempaa yhteistyötä näiden ilmiöiden perimmäisiin syihin puuttumiseksi ja ihmissalakuljettajien ja -kauppiaiden liiketoimintamallin estämiseksi. COSAC myös painottaa, että tarvitaan uudistettu Euroopan yhteinen turvapaikkajärjestelmä, johon kuuluu täysivaltainen EU:n turvapaikkavirasto ja joka perustuu vastuun ja yhteisvastuun oikeudenmukaiseen tasapainoon, ja kannustaa panemaan täytäntöön 28. kesäkuuta 2018 kokoontuneen Eurooppa-neuvoston päätelmien 5 ja 6 kohdan. |

| | | |
| --- | --- | --- |
| | 1.2 | COSAC katsoo, että on panostettava nykyistä enemmän EU:n ulkorajojen suojeluun, jonka tavoitteena on estää pääsy EU:hun laittomin keinoin, torjua ihmissalakuljetusta ja -kauppaa ja estää ihmishenkien menetykset merellä. COSAC panee merkille Schengen-järjestelmän ja sen uudistuksen merkityksen EU:n ulkorajojen suojelussa, mukaan lukien Schengen-alueen laajentumisprosessin eteneminen, mikäli kaikki kriteerit täyttyvät. COSAC myös painottaa, että on vauhditettava merkittävästi laittomien maahantulijoiden tosiasiallisia palautuksia kansainvälisen ja EU:n oikeuden keskeisten periaatteiden mukaisesti. COSAC katsoo lokakuussa kokoontuneen Eurooppa-neuvoston päätelmien mukaisesti, että voimassa olevat takaisinottosopimukset olisi pantava täysimääräisesti täytäntöön siten, ettei mitään EU:n jäsenvaltioita syrjitä, ja olisi tehtävä uusia virallisia takaisinottosopimuksia sekä luotava tarvittava vipuvaikutus ja hyödynnettävä sitä käyttämällä kaikkia asiaankuuluvia EU:n toimintapolitiikkoja ja välineitä. On toteutettava lisää toimia EU:n ja Turkin julkilausuman panemiseksi täysimääräisesti täytäntöön kaikkien EU:n jäsenvaltioiden osalta. |

| | | |
| --- | --- | --- |
| | 1.3 | COSAC pitää myönteisinä komission ehdotuksia palautusdirektiiviksi, asetukseksi turvapaikkavirastosta ja asetukseksi eurooppalaisesta raja- ja merivartiostosta [(1)](#ntr1-C_2019012FI.01000101-E0001), joilla varmistetaan resurssien mahdollisimman tehokas käyttö ja kehitetään yhteiset vähimmäisvaatimukset ulkorajojen valvonnalle siten, että otetaan asianmukaisesti huomioon jäsenvaltioiden vastuu ja toimivalta ja varmistetaan tosiasiallinen parlamentaarinen valvonta. Samalla COSAC kehottaa kaikkia asiaankuuluvia osapuolia viemään eteenpäin keskusteluja, jotta päästäisiin sopimukseen Dublin-asetuksen uudistuksesta, jolla taattaisiin nykyistä oikeudenmukaisempi toimintatapa ja tehokkaampi vastuunjako. COSAC korostaa, että on löydettävä nopeasti Euroopan yhteistä turvapaikkajärjestelmää koskeva ratkaisu, ja kehottaa neuvostoa jatkamaan työtään ratkaisun löytämiseksi mahdollisimman pian. |

| | | |
| --- | --- | --- |
| | 1.4 | COSAC toteaa, että EU:n valtion- ja hallitusten päämiehet pitivät Salzburgissa 19.–20. syyskuuta 2018 epävirallisen kokouksen, jossa keskusteltiin sisäisen turvallisuuden tärkeistä kysymyksistä, tarkasteltiin saavutettua edistymistä ja sovittiin muun muassa kaikenlaisen kyberrikollisuuden, manipuloinnin ja disinformaation torjunnan tehostamisesta. Tässä yhteydessä COSAC kehottaa toteuttamaan toimia laittomien ja haitallisten kybertoimien ja kyberympäristöä hyväksi käyttäen tehtävien toimien torjumiseksi ja kehittämään vahvaa kyberturvallisuutta, jonka yhteydessä kunnioitetaan perusoikeuksia erityisesti yksityisyyden suojan osalta. Kaikkia viimeaikaisia komission ehdotuksia koskeva työ olisi saatettava loppuun ennen lainsäädäntösyklin loppua. |

| | | |
| --- | --- | --- |
| | 1.5 | COSAC korostaa sellaisten toimenpiteiden merkitystä, joilla pyritään vahvistamaan valmiuksia ehkäistä radikalisoitumista ja terrorismia sekä vastata niihin vaikuttavasti. COSAC tukee viimeaikaisia toimia tietojärjestelmien ja tietokantojen yhteentoimivuuden parantamiseksi, EU:n kriisinhallintavalmiuksien parantamiseksi sekä EU:n ja kansallisten kriisivalmiusmekanismien johdonmukaisuuden ja tehokkuuden parantamiseksi. |

2.   VAURAUDEN JA KILPAILUKYVYN TURVAAMINEN DIGITALISAATION AVULLA

| | | |
| --- | --- | --- |
| | 2.1 | COSAC painottaa, että EU:n vaurauden ja kilpailukyvyn turvaamiseksi kestävällä tavalla EU:n sääntelykehystä olisi kehitettävä teknologian nopea kehitys huomioiden. On ensisijaisen tärkeää, että EU välttää johdonmukaisesti ylisääntelyä ja saavuttaa edistymistä innovoinnin ja digitalisaation aloilla. |

| | | |
| --- | --- | --- |
| | 2.2 | COSAC kehottaa lainsäätäjiä edistymään viipymättä komission huhtikuussa 2018 antamia, digiverotusta ja viimeisintä datapakettia koskevia ehdotuksia koskevassa työssä sekä saattamaan työn valmiiksi myös jäljellä olevien digitaalisia sisämarkkinoita koskevien lainsäädäntöehdotusten osalta, mukaan lukien sähköisen viestinnän tietosuojaa koskeva ehdotus, joka on viimeinen tarvittava väline tietosuojaa koskevan EU:n oikeudellisen kehyksen ajantasaistamiseksi ennen nykyisen lainsäädäntösyklin päättymistä. Eurooppa-neuvoston kannan mukaisesti COSAC pitää myönteisenä EU:n toimielinten ja jäsenvaltioiden meneillään olevaa työtä tekoälyä koskevan koordinoidun suunnitelman laatimiseksi. |

| | | |
| --- | --- | --- |
| | 2.3 | COSAC on tyytyväinen, että Euroopan horisontti -ohjelmaa koskevassa komission ehdotuksessa jatketaan vakiintuneita rahoitusvälineitä ja annetaan lisäksi uutta pontta muun muassa Euroopan innovaationeuvoston sekä tutkimuksen ja innovoinnin nykyistä vahvemman missiolähtöisyyden kehittämisen kautta. COSAC tukee Digitaalinen Eurooppa -ohjelman keskeisten valmiuksien, kuten suurteholaskennan, tekoälyn, kyberturvallisuuden ja korkeatasoisen digitaalisen osaamisen, kehittämistä sekä sen varmistamista, että niitä käytetään ja ne ovat käytettävissä laajalti taloudessa ja yhteiskunnassa niin yrityksissä kuin julkisella sektorilla. Lisäksi on varmistettava perusoikeuksien ja erityisesti yksityiselämän suojan ja henkilötietojen suojan kunnioittaminen, ja se on otettava keskeiseksi osaksi näiden aloitteiden kehittämistä. |

| | | |
| --- | --- | --- |
| | 2.4 | COSAC on huolissaan siitä, että sitkeä sukupuolten välinen digitaalinen kuilu vaarantaa kehityksen alalla koko EU:ssa. Naiset ovat aliedustettuina digitaalialan kaikilla tasoilla Euroopassa. Vaikka ala kasvaa nopeasti ja vuosittain syntyy satojatuhansia uusia työpaikkoja, naisten osuus alalla pienenee. Tämän kehityssuunnan kääntämiseksi COSAC tukee komission aloitteita, joilla pyritään torjumaan stereotypioita, investoimaan digitaalitaitoihin ja parantamaan niitä sekä edistämään naisten osallistumista digitaalialan yrittäjyyteen ja innovointiin. |

3.   LÄNSI-BALKAN / KAAKKOIS-EUROOPPA JA EU:N NAAPURIALUEET

| | | |
| --- | --- | --- |
| | 3.1 | COSAC vahvistaa yhdessä EU:n neuvoston puheenjohtajavaltion Itävallan kanssa tukensa sille ja entistä vahvemman osallisuutensa siihen, että kehitetään Länsi-Balkanin / Kaakkois-Euroopan kumppanimaita varten käytännönläheinen EU:n toimintatapa, johon kuuluvat mitattavissa olevat tulokset, jotka perustuvat kunkin kumppanimaan suoriutumiseen sekä yhteisiin arvoihin ja periaatteisiin, kuten demokratiaan, oikeusvaltioon, hyvään hallintoon, sananvapauteen ja tiedotusvälineiden riippumattomuuteen, ihmisoikeuksien kunnioittamiseen, sovintoon ja hyviin naapurisuhteisiin sekä korruption ja järjestäytyneen rikollisuuden torjuntaan. |

| | | |
| --- | --- | --- |
| | 3.2 | COSAC pitää myönteisinä Lontoossa 10. heinäkuuta 2018 pidetyssä, Berliinin prosessiin kuuluneessa Länsi-Balkanin huippukokouksessa allekirjoitettuja yhteistä julistusta alueellisesta yhteistyöstä ja hyvistä naapurisuhteista, yhteistä julistusta kadonneista henkilöistä ja yhteistä julistusta sotarikoksista sekä Sofiassa 17. toukokuuta 2018 pidetyssä EU:n ja Länsi-Balkanin maiden huippukokouksessa hyväksyttyä Sofian painopisteagendaa. COSAC tukee EU:n neuvoston puheenjohtajavaltiota Itävaltaa agendan toteuttamisessa. |

| | | |
| --- | --- | --- |
| | 3.3 | COSAC painottaa, että seuraavassa monivuotisessa rahoituskehyksessä on varmistettava riittävät varat mahdollisille uusille EU:n jäsenvaltioille. |

| | | |
| --- | --- | --- |
| | 3.4 | COSAC panee merkille Länsi-Balkanin / Kaakkois-Euroopan kumppanimaiden edistymisen mutta toteaa jälleen, että on pyrittävä entistä voimakkaammin nopeuttamaan kansallisia uudistusprosesseja, myös vahvistamaan demokraattisia instituutioita ja julkishallinnon uudistusta, sekä saavuttamaan pysyviä ja kestäviä tuloksia. COSAC korostaa, että tarvitaan jatkuvia ponnisteluja myös alueella ratkaisematta olevien kahdenvälisten kiistojen, mukaan lukien rajakiistojen, ratkaisemiseksi, jotta voitaisiin lisätä alueen vakautta ja vaurautta. COSAC on tyytyväinen alueen myönteiseen kehitykseen, erityisesti entisen Jugoslavian tasavallan Makedonian ja Kreikan väliseen historialliseen sopimukseen pitkään jatkuneessa nimikiistassa. |

| | | |
| --- | --- | --- |
| | 3.5 | COSAC kehottaa Länsi-Balkanin / Kaakkois-Euroopan kumppanimaita vahvistamaan ulkomailta johdetun horjuttamisen ja disinformaation sietokykyään ja vahvistamaan strategiset valintansa saattamalla ne täysin EU:n yhteisen ulko- ja turvallisuuspolitiikan mukaisiksi. |

| | | |
| --- | --- | --- |
| | 3.6 | Naapurimaiden tärkeyden korostamiseksi COSAC tunnustaa itäisen kumppanuuden merkityksen ja korostaa sitä, että itäinen kumppanuus on onnistunut vain EU:n toimielinten, EU:n jäsenvaltioiden ja itse itäisen kumppanuuden maiden yhteisten ponnistelujen ansiosta. COSAC toteaa jälleen, että Venäjän vastaisia pakotteita on jatkettava, kunnes Minskin sopimukset on pantu täysimääräisesti täytäntöön. |

| | | |
| --- | --- | --- |
| | 3.7 | Pysyvä rakenteellinen yhteistyö on erottamaton osa yhteistä turvallisuus- ja puolustuspolitiikkaa, ja sillä pyritään edistämään vakautta ja turvallisuutta EU:n maantieteellisessä ympäristössä. COSAC arvostaa tätä yhteistyötä välineenä vahvistaa Euroopan puolustusta. |

4.   BREXIT – TÄMÄNHETKINEN TILANNE

| | | |
| --- | --- | --- |
| | 4.1 | COSAC panee merkille, että EU27-maiden päämiehet ilmaisivat Eurooppa-neuvoston (Euroopan unionista tehdyn sopimuksen 50 artikla) kokouksessa 17. lokakuuta 2018 luottavansa täysin EU:n pääneuvottelijaan Michel Barnier'hen ja vahvistivat päätöksensä pitää yhtä. COSAC painottaa, että sisämarkkinoiden yhtenäisyys ja sisämarkkinoiden periaatteita koskeva Euroopan unionin tuomioistuimen tuomiovalta on säilytettävä. |

| | | |
| --- | --- | --- |
| | 4.2 | COSAC painottaa, että mahdollisessa neuvotteluratkaisussa on suojeltava pitkänperjantain sopimusta ilman ehtoja, jotta kansalaisille tarjotaan kestävä ratkaisu. COSAC painottaa, että Irlantia kohtaan on osoitettava solidaarisuutta. |

| | | |
| --- | --- | --- |
| | 4.3 | COSAC on tyytyväinen erosopimusluonnokseen ja kannustaa EU:n pääneuvottelijaa jatkamaan pyrkimyksiään, jotta päästäisiin sopimukseen tulevia suhteita koskevasta poliittisesta julkilausumasta. |

| | | |
| --- | --- | --- |
| | 4.4 | COSAC korostaa parlamenttien välisen yhteistyön merkitystä Yhdistyneen kuningaskunnan kanssa brexitin jälkeen ja tarkastelee mahdollisia järjestelyjä oman yhteistyönsä jatkamiseksi Yhdistyneen kuningaskunnan kanssa sen jälkeen, kun erosopimus on hyväksytty ja Yhdistyneen kuningaskunnan ja EU:n tulevien suhteiden puitteet ovat selvillä. |

5.   ILMASTOPOLITIIKKA JA ENERGIAUNIONI

| | | |
| --- | --- | --- |
| | 5.1 | COSAC vahvistaa EU:n ja sen jäsenvaltioiden sitoumuksen panna Pariisin sopimus kaikilta osin ripeästi täytäntöön ja näyttää myös jatkossa esimerkkiä ilmastonmuutoksen torjunnassa, myös antamalla valmisteilla olevia lainsäädäntöehdotuksia EU:n tasolla. Pariisin sopimus on edelleen sellaisten maailmanlaajuisten pyrkimysten kulmakivi, joilla pyritään tehokkaasti torjumaan ilmastonmuutosta maailmanlaajuisesti. Ottaen huomioon hallitustenvälisen ilmastonmuutospaneelin (IPCC) tuoreen raportin COSAC korostaa tarvetta rajoittaa maailmanlaajuisen keskilämpötilan nousu selvästi alle 2 °C:seen suhteessa esiteolliseen aikaan ja tavoitella edelleen nousun rajoittamista 1,5 °C:seen. |

| | | |
| --- | --- | --- |
| | 5.2 | COSAC pitää myönteisenä energiaunionihanketta ja kaikkia pyrkimyksiä, joilla pyritään tekemään energiapolitiikasta nykyistä turvallisempaa ja kestävämpää. COSAC tukee kokonaisvaltaista lähestymistapaa, jossa EU asetetaan ilmastonmuutoksen torjunnan eturintamaan ja lisätään uusiutuvan energian tuotantoa. COSAC toivoo, että ilmastosopimuksen osapuolten 24. konferenssissa Puolassa 3.–14. joulukuuta 2018 hyväksytään kunnianhimoiset ja kattavat Pariisin sopimuksen täytäntöönpanosäännöt. |

| | | |
| --- | --- | --- |
| | 5.3 | COSAC katsoo, että energiaunionihanke voi edistää merkittävästi Pariisin sopimuksessa asetettujen tavoitteiden saavuttamista. COSAC painottaa erityisesti, että uusiutuvien energialähteiden käytön lisäämisellä edistetään osaltaan Pariisin sopimuksessa asetettujen tavoitteiden saavuttamista. Lisäksi uusiutuvan energian käyttö vähentää EU:n riippuvuutta energiantuonnista. |

| | | |
| --- | --- | --- |
| | 5.4 | COSAC pitää myönteisinä toimenpiteitä, joilla edistetään kattavan puhtaan energian säädöspaketin antamista nopeasti, ja erityisesti kaikkia toimia sähkön sisämarkkinoiden luomiseksi ja EU:n riskivalmiuden parantamiseksi. Lisäksi COSAC pitää hyvänä sellaisen energiaunionin hallinnointijärjestelmän luomista, jossa yhdistetään ilmasto- ja energiasuunnittelu yhteen kehykseen, koska tämän myötä luotaisiin yhteistyömekanismi, jolla voidaan valvoa vuodeksi 2030 asetettujen EU:n ilmasto- ja energiapolitiikan tavoitteiden täytäntöönpanoa. |

| | | |
| --- | --- | --- |
| | 5.5 | COSAC panee merkille, että osa jäsenvaltioista luottaa yhteen ainoaan energiantoimittajaan, joka kilpailee EU:n, maailman suurimman energian maahantuojan, kanssa. COSAC tukee kaikkia pyrkimyksiä maksimoida EU:n omien energianlähteiden käyttö siten, että noudatetaan täysimääräisesti ilmastotavoitteita, ja turvata energiahuolto sekä kannattaa energianlähteiden monipuolistamista. COSAC huomauttaa, että ympäristönsuojelutoimet ja toimet uusiutuvan energian tuotannon lisäämiseksi edistävät osaltaan myös EU:n kilpailukykyä. COSAC korostaa tässä yhteydessä tutkimuksen ja kehityksen merkitystä. Lisäksi COSAC tukee uusien energiateknologioiden ja innovatiivisten ratkaisujen tunnetuksi tekemistä. |

| | | |
| --- | --- | --- |
| | 5.6 | Energian on säilyttävä kohtuuhintaisena kansalaisille ja yrityksille. COSAC katsoo, että on edistettävä ilmaston- ja ympäristönsuojelua koskevia suunnitelmia, mutta korostaa, että on turvattava kestävä tulevaisuus teollisuudelle ja yrityksille sekä reilu kilpailu. Energian kohtuuhintaisuus ja Euroopan teollisuuden kilpailukyky on pidettävä mielessä. Teollisuuden energiaintensiivisten toimialojen erityistarpeet on otettava huomioon. |

| | | |
| --- | --- | --- |
| | 5.7 | COSAC toistaa kantansa, että ilmastonmuutoksen torjunnan on oltava edelleen yksi EU:n ympäristöpolitiikan keskeisistä pyrkimyksistä. Samalla ei kuitenkaan pidä jättää huomiotta muita ympäristön pilaantumisen syitä. Tässä yhteydessä COSAC huomauttaa, että muovit ja erityisesti mikromuovit lisäävät merkittävästi pilaantumista, erityisesti sisävesissä ja valtamerissä. COSAC pitää tärkeänä tehostaa muovisaasteen ehkäisytoimia ja lopettaa mikromuovien käyttö useissa tuoteryhmissä. COSAC pitää myönteisinä toimenpiteitä, joilla pyritään vähentämään muovijätettä ja erityisesti kertakäyttömuoveja. |

| | | |
| --- | --- | --- |
| | 5.8 | COSAC pitää myönteisinä EU:n Life-ohjelman toimia, joilla tuetaan ilmastotoimia sekä ympäristö- ja luonnonsuojeluhankkeita EU:n alueella. COSAC korostaa tällaisten hankkeiden merkitystä. |

6.   LÄHELLÄ KANSALAISIAAN OLEVA AVOIN EUROOPAN UNIONI EUROOPAN PARLAMENTIN VAALIEN LÄHESTYESSÄ

| | | |
| --- | --- | --- |
| | 6.1 | COSAC painottaa, että toissijaisuusperiaate on keskeisessä asemassa, kun pyritään tuomaan Euroopan unionia lähemmäs kansalaisiaan. Päätökset on tehtävä mahdollisimman avoimesti ja mahdollisimman lähellä kansalaisia. |

| | | |
| --- | --- | --- |
| | 6.2 | COSAC pitää myönteisinä toissijaisuus- ja suhteellisuusperiaatteen toteutumista tarkastelevan työryhmän kertomusta ja toissijaisuusperiaatteen ja suhteellisuusperiaatteen aseman vahvistamista EU:n päätöksenteossa koskevaa komission tuoretta kertomusta ja siihen sisältyviä suosituksia, joilla pyritään aktivoimaan toissijaisuusperiaatetta ja tekemään siitä nykyistä näkyvämpi. |

| | | |
| --- | --- | --- |
| | 6.3 | COSAC korostaa, että kansallisten parlamenttien asianmukainen osallistuminen EU:n tason päätöksentekoon ja lainsäädäntöprosesseihin on erittäin tärkeää suuren avoimuuden, tehokkuuden ja yleisen hyväksynnän varmistamiseksi. COSAC kannustaa EU:n toimielimiä sekä kansallisia ja alueellisia parlamentteja, alue- ja paikallisviranomaisia ja kansalaisyhteiskuntaa yhteistyöhön, jotta voidaan parantaa ideoiden vaihtoa parlamenttien, viranomaisten ja kansalaisten välillä koko Euroopan unionissa. |

| | | |
| --- | --- | --- |
| | 6.4 | COSAC pitää myönteisinä komission ehdotuksia tehostaa yhteydenpitoa alue- ja paikallisviranomaisten kanssa ja ottaa niiden erityispiirteet huomioon yleisissä kuulemisissa. COSAC kehottaa alue- ja paikallisviranomaisia tiivistämään vuorovaikutustaan komission kanssa. |

| | | |
| --- | --- | --- |
| | 6.5 | COSAC pitää toissijaisuus- ja suhteellisuusperiaatteen toteutumista tarkastelevan työryhmän kertomusta ja toissijaisuusperiaatteen ja suhteellisuusperiaatteen aseman vahvistamista EU:n päätöksenteossa koskevaa komission kertomusta hyvänä perustana jatkokeskusteluille. Ottaen huomioon COSACin LVIII-konferenssin päätelmissä ilmaistun, työryhmän perustamismenettelyä koskevan COSACin näkemyksen COSAC painottaa, että on tärkeää kehottaa kansallisia parlamentteja ja Euroopan parlamenttia osallistumaan aktiivisesti näihin keskusteluihin. Keskusteluissa olisi käsiteltävä muun muassa toissijaisuusperiaatteen valvontamekanismin yhteydessä annettavien perusteltujen lausuntojen toimittamisen kahdeksan viikon määräajan pidentämistä siten, että lomakaudet jätetään pois määräajan laskennasta, ja mahdollista 12 viikon määräajan käyttöönottoa sekä sitä, että kansallisille parlamenteille annettaisiin mahdollisuus ilmaista perustelluissa lausunnoissa näkemyksiään ehdotetun lainsäädännön oikeasuhteisuudesta ja oikeusperustasta ottaen huomioon, että joitakin muutoksia voitaisiin tehdä ilman perussopimusten muuttamista. COSAC toteaa jälleen arvostavansa niin sanottua vihreän kortin menettelyä, joka laajentaa komission ja kansallisten parlamenttien välistä poliittista vuoropuhelua. |

| | | |
| --- | --- | --- |
| | 6.6 | COSAC pitää myönteisinä EU:n toimielinten pyrkimyksiä lisätä avoimuutta. COSAC panee tässä yhteydessä merkille neuvoston tämänhetkiset pyrkimykset tarkastella uudelleen lainsäädännön avoimuutta koskevia vaatimuksiaan ja pitää myönteisenä, että Euroopan oikeusasiamies ja kansalliset parlamentit ovat kehottaneet lisäämään avoimuutta. COSAC seuraa tarkkaavaisesti neuvoston keskusteluja, kehottaa neuvostoa raportoimaan viipymättä näiden pohdintojen mahdollisesta edistymisestä ja toistaa Virossa pidetyn COSACin LVIII-konferenssin päätelmien kohdassa 2.8 ja Bulgariassa pidetyn COSACin LIX-konferenssin päätelmien kohdassa 2.6/2.7 esitetyt päätelmät. Mitä tulee komission ehdotukseen pakollisesta avoimuusrekisteristä, COSAC kehottaa kaikkia sidosryhmiä käsittelemään aihetta rakentavasti. |

| | | |
| --- | --- | --- |
| | 6.7 | COSAC painottaa, että Euroopan unionin kansalaisten edustus Euroopan parlamentissa perustuu vapaisiin ja oikeudenmukaisiin vaaleihin. Euroopan tason poliittiset puolueet ovat suora yhteys kansalaisten ja poliittisen järjestelmän välillä ja edistävät osaltaan avoimuutta ja EU:n päätöksentekoprosesseja koskevan ymmärryksen parantamista. |

| | | |
| --- | --- | --- |
| | 6.8 | Tulevia, 23.–26. toukokuuta 2019 pidettäviä Euroopan parlamentin vaaleja silmällä pitäen COSAC antaa tunnustusta EU:n toimielinten pyrkimyksille vahvistaa demokratian kestävyyttä Euroopassa. Poliittisen verkkomainonnan avoimuuden turvaaminen, disinformaatiokampanjoiden torjuminen, eurooppalaisten poliittisten puolueiden rahoitusta koskevien sääntöjen parantaminen ja kyberturvallisuuden parantaminen ovat tärkeitä toimenpiteitä vapaisiin ja oikeudenmukaisiin vaaleihin kohdistuvien uhkien torjumiseksi tehokkaasti. |

| | | |
| --- | --- | --- |
| | 6.9 | COSAC kannustaa kaikkia EU:n kansalaisia osallistumaan aktiivisesti tuleviin Euroopan parlamentin vaaleihin. Lisäksi COSAC muistuttaa, että jokaisella EU:n kansalaisella on oikeus osallistua suoraan EU:n demokraattiseen elämään muun muassa eurooppalaisen kansalaisaloitteen kautta. |

---

[(1)](#ntc1-C_2019012FI.01000101-E0001)  COM(2018) 634, COM(2018) 633 ja COM(2018) 631.

---